კვანგო
კვანგო, კუანგო (პორტ. Rio Cuango; ფრანგ. Kwango) — მდინარე ცენტრალურ აფრიკაში, ანგოლასა და კონგოს დემოკრატიულ რესპუბლიკაში. მდინარე კასაის (კონგოს აუზი) უდიდესი მარცხენა შენაკადი. სიგრძე დაახლოებით 1100 კმ, აუზის ფართობი 263,5 ათ. კმ². სათავეს იღებს კაკოლოს მთებში სამხრეთი ლუნდის პროვინციის ტერიტორიაზე. ქმნის ჭორომებსა და ჩანჩქერებს. წყალდიდობა იცის სექტემბერ-ოქტომბრიდან აპრილის ჩათვლით. წყლის საშუალო წლიური ხარჯი ქვემო დინებაში 2,7 ათ. მ³/წმ. სანაოსნოა ქვემოთა და ნაწილობრივ შუა წელში. ხდება თევზჭერა.